《定泉井》
宋代·高颐

方师凿破天地髓，碧龙吹出冰霜寒。
一泓清澄绝泥滓，万窍号勋无波澜。
倒海翻江俱是幻，贮风留月得真观。
我来酌饮冷彻骨，飘飘此身在霄汉。
惠山之泉甘如饴，但随茗碗争新奇。
廉泉让水名匪欺，祗以贤者为品题。
此泉源流本曹溪，名之以定实亦宜。
尝试以手测其涯，雨不泛溢旱不亏。
莫言此乏蜿蜒姿，虫行蛭动皆可疑。
咫尺中间涵世界，寂然心印本无碍。
不与儿童搅水浑，留照须眉长自在。

作者简介：宋福州宁德人，字元龄，号拙斋。明经修行，从游者达千人。宁宗庆元五年进士。知永州东安县，有循吏声。平生博极群书。有《鸡窗丛览》、《诗集传解》。